Consiliul Superior al Magistraturii, prin intermediul unui proiect finanțat prin Mecanismul Financiar Norvegian 2014-2021, a dotat 51 de camere de audiere pentru minori în cadrul instanțelor de judecată, „un pas important spre o justiție mai adaptată nevoilor și sensibilității minorilor”, potrivit news.ro
„Camerele de audiere pentru minori în instanțele de judecată din România reprezintă un aspect esențial al protecției drepturilor copiilor implicați în proceduri judiciare. Aceste camere sunt special concepute pentru a asigura un mediu sigur și prietenos pentru minori, fie că sunt martori sau părți într-un proces”, anunță CSM.
Potrivit unei postări pe Facebook, recent, Consiliul Superior al Magistraturii, prin intermediul unui proiect finanțat prin Mecanismul Financiar Norvegian 2014-2021, a dotat 51 de camere de audiere pentru minori în cadrul instanțelor de judecată.
„Acestea sunt echipate astfel încât să minimizeze stresul și anxietatea minorilor în timpul audierilor, oferindu-le un spațiu în care se pot simți confortabil și în siguranță. În plus, modificările recente la Codul de procedură penală din anul 2023 stabilesc reguli noi pentru audierea minorilor. De exemplu, minorii vătămați cu vârsta de până la 14 ani vor fi audiți în prezența unuia dintre părinți, a tutorelui sau a persoanei ori a reprezentantului instituției căreia îi este încredințat minorul spre creștere și educare, și în prezența unui psiholog. Aceste inițiative subliniază angajamentul de a respecta și proteja drepturile copiilor în cadrul sistemului judiciar, fiind un pas important spre o justiție mai adaptată nevoilor și sensibilității minorilor”, arată CSM.